1. Napirendi pont

Tárgy: Tanyagondnoki (falu gondnoki szolgálattal azonos a célja, tartalma)  szolgálat indítása

Előterjesztés

Falugondnoki szolgáltatás célja:
A falugondnoki szolgáltatás célja, hogy a hátrányos helyzetű, intézmény- és szolgáltatáshiányos településeken, az aprófalvakban és tanyás térségekben az ott élők esélyegyenlőségét biztosítsák, és a fenti hiányosságokat pótolandó a települési komfortérzetet növelő szolgáltatásokhoz való hozzáférést lehetővé tegyék.

A szolgáltatás segítségével az ellátást igénylő emberek számára lehetőség nyílik arra, hogy mindennapjaikat a települési hátrányok ellenére megszokott lakókörnyezetükben, saját otthonukban töltsék, s fizikai állapotuk, családi helyzetük megváltozása esetén is minél később vagy egyáltalán ne szoruljanak intézményi, szakosított ellátásra. Amennyiben ez megvalósul, a gondoskodó társadalmi környezetben a legnehezebb életkörülmények között élők is a nem hátrányos helyzetű településeken lakók életesélyeit megközelítve, biztonságban és méltósággal élhetik le életüket.
A falugondnoki szolgálat létrehozását a szociális igazgatásról és szociális ellátásokról szóló 1993. évi III. törvény (Sztv.) 60.§-a szabályozza, eszerint: 

60. §. (2) A falugondnoki szolgáltatás hatszáz lakosnál kisebb településen működtethető. Amennyiben a falugondnoki szolgálat létesítését követően a település lakosságszáma tíz százalékot meg nem haladó mértékben emelkedik hatszáz lakos fölé, a szolgáltatás tovább működtethető.
A szolgálatokat általában a települési önkormányzatok működtetik, a falugondnoki szolgáltatás biztosítása nem kötelező feladat. 

60. §. (3) A tanyagondnoki szolgáltatás legalább hetven és legfeljebb négyszáz lakosságszámú - külön jogszabályban meghatározott - külterületi vagy egyéb belterületi lakott helyen működtethető.
Az ellátottak köre: 
A településen életvitelszerűen tartózkodó személyek – akár a település egész lakossága, mindenkori személyes (szociális, egészségügyi, családi stb.) körülményeik, szükségleteik alapján látandók el. Az ellátottak körének meghatározásánál jövedelmi viszonyokat nem szabad vizsgálni, a rászorultságot az az adott élethelyzet jelenti, amelyet valaki egyedül nem tud megoldani, és nincs belátható időn és elérhető földrajzi távolságon belül rokonsági vagy szomszédsági kapcsolatokban segítője.

A feladatellátás szakmai tartalma, a szolgáltatások köre:
A falugondnoki szolgáltatás az 1/2000. (I.7.) SZCSM rendelet alapján közvetlen, személyes és közvetett segítséget nyújt szociális alapszolgáltatásként, mely feladatokat az önkormányzat saját rendeletében szabályozza a helyi szükségleteknek megfelelően. Közvetlen feladatoknak nevezzük azokat, melyeket a szolgáltatást végző falugondnok személyesen, közvetlenül az igénybevevővel kapcsolatba lépve végez el. Ennek megfelelően közvetett feladatok azok, amelyek végzése során a falugondnok nem kerül személyes, közvetlen kapcsolatba az igénybevevővel, hanem valamely intézményi szolgáltatásban működik közre.
39. § (1) A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül alapfeladatnak minősül
a) a közreműködés

aa) az étkeztetésben,

ab) a házi segítségnyújtásban,

ac) a közösségi és szociális információk szolgáltatásában;

b) az egészségügyi ellátáshoz való hozzájutás biztosítása, így

ba) a háziorvosi rendelésre szállítás,

bb) az egyéb egészségügyi intézménybe szállítás,

bc) a gyógyszerkiváltás és a gyógyászati segédeszközökhöz való hozzájutás biztosítása;

c) az óvodáskorú, iskoláskorú gyermekek szállítása,

így

ca) az óvodába, iskolába szállítás,

cb) az egyéb gyermekszállítás.

(2) *  A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül kiegészítő feladatnak minősülnek a lakossági szolgáltatások, így

a) a közösségi, művelődési, sport- és szabadidős tevékenységek szervezése, segítése,

b) az egyéni hivatalos ügyek intézésének segítése, lakossági igények továbbítása,

c) *  az egyéb lakossági szolgáltatások, illetve az (1) bekezdés a) pontjában meghatározottakon kívüli egyéb szociális és gyermekjóléti alapszolgáltatások biztosításában való közreműködés.

(3) *  A szolgáltatás során az önkormányzat rendeletében a falugondnoki szolgáltatás számára meghatározott, az önkormányzati feladatok megoldását segítő, közvetett szolgáltatásnak minősül

a) az ételszállítás önkormányzati intézménybe,

b) az önkormányzati információk közvetítése a lakosság részére,

c) a falugondnoki szolgálat működtetésével kapcsolatos teendők ellátása.

(3a) *  A (3) bekezdésben meghatározott feladatok a szolgáltatásnyújtás legfeljebb 50%-át tehetik ki.

(4) *  A falugondnok tevékenységét a 8. számú melléklet szerinti tevékenységnaplóban kell dokumentálni. A szolgáltatáshoz használt gépjármű menetlevelén fel kell tüntetni, hogy a gépjárművet a falugondnoki szolgáltatás ellátásához veszik igénybe.

(5) *  Falu-, illetve tanyagondnoki munkakörben csak olyan személy foglalkoztatható, akit a foglalkoztatás kezdő időpontjában a munkáltató bejelentett a munkakör betöltéséhez szükséges falu- és tanyagondnoki alapképzésre, és azt a munkakör betöltője a foglalkoztatás kezdő időpontjától számított egy éven belül elvégzi.

(6) *  A falu- és tanyagondnoki szolgáltatás

a) szállítás,

b) megkeresés és

c) közösségi fejlesztés

szolgáltatási elemet biztosít.

Egyéb jellemzők: 
A falugondnoki szolgáltatást heti 40 órában közalkalmazottként foglalkoztatott munkavállaló látja el. Közalkalmazotti jogviszony büntetlen előéletű, tizennyolcadik életévét betöltött, továbbá magyar állampolgárságú személlyel létesíthető. Közalkalmazotti jogviszony pályázat alapján tölthető be. Csak olyan közalkalmazottat lehet kinevezni, aki a pályázaton részt vett és a pályázati feltételeknek megfelelt. 
A hagyományos munkaidőn túli feladatok – még hétköznap is – és a hétvégi munkavégzés a falugondnoki szolgáltatás során gyakoriak, ezért ezek egyeztetése, sürgősségi rangsorolása külön figyelmet igényel.  A feladatellátás során a gazdaságosság elvét is figyelembe kell venni, ezért célszerű az egyedi szállítási igényeket lehetőség szerint csoportosan kielégíteni, illetve azokhoz egyéb feladatellátást is társítani. Amennyiben a szállítási igények meghaladják a szállítási kapacitást vagy ütköznek más feladatokkal, a falugondnok feladata a beérkező igények rangsorolása. Az önellátást segítő feladatok tekintetében figyelemmel kell lenni arra, hogy az ellátott személyek meglevő aktivitását a szolgáltatás ne oltsa ki, az egyén maradjon motivált a szolgáltatások igénybevétele mellett is az életvitelét segítő tevékenységek önálló megoldásában – természetesen a mindenkori körülményei által lehetséges mértékben.

A falugondnok egyszemélyes szolgáltató, munkáját a polgármester vagy a képviselő-testület által meghatározott más személy jogosult irányítani. A képzett falugondnok az állami normatívával támogatott szolgáltatást a vonatkozó jogszabályokban előírt követelmények alapján, a mindenkori lakossági szükségletek figyelembevételével, döntően önállóan végzi. Döntési lehetőségei, szakmai kompetenciái vannak a napi feladatellátással kapcsolatban, felettese engedélyét a rendkívüli igények és a szokásosnál költségigényesebb feladatok felmerülése esetén kell kikérnie.
A falugondnoki szolgáltatást a falugondnok személyesen vagy telefonon történő értesítésével a szakmai programban meghatározott módon lehet igényelni.  A szolgáltatók és az igénybevevők közötti kapcsolattartás módja a személyes ismeretségen alapuló közvetlen emberi kommunikáció, mely élőszóban vagy telefonon, szükség esetén írásban történik.
Az Sztv. 115/A. §-a alapján térítésmentesen kell biztosítani a falugondnoki szolgáltatást. 

A falugondnoki szolgálat működéséhez az állami költségvetés normatívát biztosít. A hiányzó összeg az önkormányzat költségvetéséből kerül biztosításra. 
A falugondnokra vonatkozó képesítési előírás: általános iskolai végzettség. A működési engedéllyel rendelkező és a normatívával támogatott falugondnoki feladatellátás feltétele a falugondnoki alapképzés elvégzése. A 260 órás (156 óra elmélet, 104 óra gyakorlat), tanfolyam jellegű az Emberi Erőforrások Minisztériuma által engedélyezett központi képzési program. A falugondnok helyettesítését (betegség, szabadság, továbbképzés esetén) szakszerű helyettessel kell megoldani. A falugondnoknak kötelező szakmai továbbképzéseken kell részt vennie.
A falugondnoki szolgáltatás alapvető tárgyi feltétele a személyszállításra és kisebb áruszállításra is alkalmas gépjármű. Szakmai ajánlás: 8+1 férőhelyes, személyszállításra vizsgáztatott gépjármű, de elfogadható a személygépkocsi is. A falugondnoknak a gépjármű vezetéséhez előírt megfelelő jogosítvánnyal kell rendelkezni.
Határozat- tervezet: 

……/2020. (VIII.7.) önkormányzati határozat

Nagylózs Község Önkormányzatának Képviselő-testülete úgy határoz, hogy az önkormányzat Nagylózs község közigazgatási területének bel-és egyéb belterületi lakott helyein 2020. november 1-től tanyagondnoki szolgáltatást indít.
A képviselő-testület felhatalmazza a polgármestert az ellátás szolgáltatói nyilvántartásba- vételének megindítására.

Határidő: 2020. augusztus 15.
Felelős: Marton Árpád polgármester
2. Napirendi pont

Tárgy: Tanya- és falugondnoki busz beszerzésének támogatása
Előterjesztés melléklete: pályázati kiírás
Határozat-tervezet:

…../2020. (VIII.7.) önkormányzati határozat

Nagylózs Község Önkormányzatának Képviselő-testülete úgy határoz, hogy az önkormányzat, a Magyar Falu Program keretében meghirdetett Tanya- és falugondnoki buszok beszerzése tárgyú felhívásra pályázatot nyújt be.
A képviselő-testület felhatalmazza a polgármestert a pályázat benyújtására.

Határidő: 2020. augusztus 15.
Felelős: Marton Árpád polgármester
3. Napirendi pont
Tárgy: Belterületi jelleg megváltoztatása
Határozat-tervezet:

…./2020. (VIII.7.) önkormányzati határozat

Nagylózs Község Önkormányzatának Képviselő-testülete a tanyagondnoki szolgálat létrehozása érdekében a Mező utcában és a Levente utcában lévő ingatlanok belterületi jellegét megváltoztatja, és 2020. augusztus 31. napi hatállyal a Mező utcai és a Levente utcai ingatlanokat egyéb belterületi lakott helyként sorolja be.

A képviselő-testület felhatalmazza a jegyzőt, hogy a címnyilvántartásban az átvezetésről gondoskodjon.

Határidő: 2020. augusztus 31.
Felelős: Fücsökné Torma Lívia

4. Napirendi pont
Tárgy: Kultúrháló Komplex- Térségi kulturális, komplex együttműködési programok támogatása” című pályázattal kapcsolatos döntés 
Előterjesztés melléklete: hiánypótlási felhívás

Határozat – tervezet:

…../2020 (VIII. 7.) Képviselő-testületi határozat

1) Nagylózs Község Önkormányzata Képviselő-testülete úgy határozott, hogy a Vidékfejlesztési Program keretében meghirdetetett VP6-19.2.1-5.-1.2-17 kódszámú Alpokalja- fertő táj Vidékfejlesztési Egyesület- Kultúrháló Komplex- Térségi kulturális, komplex együttműködési programok támogatása” című felhívásra „ A térségi Közösségi Videó hálózat fejlesztése és FotóSuli elindítása” elnevezéssel, részben támogatásban részesített pályázati projektje megvalósítása érdekében a korábban vállalt önerő összegét a 2)-3) pontban meghatározottak szerint módosítja.

2) Az 1) pontban nevesített projekt

- megvalósítási helyszínének pontos címe: 9482 Nagylózs Vörösmarty u. 31/A

- megvalósítási helyszínének helyrajzi számai: 127/2

- teljes költsége: 11 848 395.-Ft

- elszámolható költsége: 10 365 604.-Ft

- támogatás szempontjából elszámolható költsége: 2 903 830.-Ft,

- teljes költségére vonatkozó önkormányzati önerő: 893 733.-Ft,

- jóváhagyott támogatási összege (támogatói okirat szerint): 2 468 255.-Ft.
3) A Képviselő-testület vállalja, hogy az Önkormányzat az 1) pont szerinti pályázati projekthez 2019. évi költségvetésében az 893 733.-Ft önerőt saját forrásként biztosítja, ezen összeget az 1)-2) pontban jelölt célra elkülöníti.

4) A Képviselő-testület e határozata végrehajtására, a szükséges intézkedések megtételére, (különösen a támogatási előleg igénylésére), megállapodások megkötésére, egyéb kötelezettségek vállalására, teljesítésére Marton Árpád polgármestert kéri fel. A polgármester köteles és jogosult a pályázati projekt megvalósításával és elszámolásával kapcsolatban, annak megfelelősége biztosítása érdekében mindent megtenni, további külön képviselő-testületi felhatalmazás hiányában is.

Határidő: folyamatos

Felelős: Marton Árpád – polgármester

5. Napirendi pont
Tárgy: Nagylózsi Sporthorgász Egyesület kérelme az önkormányzattal kötött haszonbérleti szerződés meghosszabbítása ügyében.

……./2020 (VIII. 7.) Képviselő-testületi határozat
Nagylózs Község Önkormányzatának Képviselő-testülete úgy dönt, hogy a Nagylózsi Sport Horgász Egyesülettel 2016. március 1. napján kelt Haszonbérleti Szerződést - melynek tárgyát képezi a Nagylózsi Árvíztározó tó, valamint e halgazdálkodási vízfelületen a halgazdálkodási jog bérbeadása -, a lejárati időt (2021. február 28.) megelőzően meghosszabbítja, az alábbi határozott (5 év) időtartamra.

2020.augusztus 31- től  2025. augusztus 30 –ig

Megbízza Olaszyné Fülöp Anita aljegyzőt, hogy a fenti döntésben foglaltak figyelembe vételével készítse el a Haszonbérleti Szerződést oly módon, hogy az további pontjaiban nem változik. 

Amennyiben az Egyesület további módosítási kérelemmel él, az csak a képviselő-testület ismételt döntésével lehetséges.

Meghatalmazza Marton Árpád polgármestert a Szerződés aláírásával.

Határidő: 2020. augusztus 31.

Felelős: Marton Árpád – polgármester
              Olaszyné Fülöp Anita – aljegyző
6. Napirendi pont
Tárgy: Települési önkormányzatok Szociális tüzelőanyag pályázata

Előterjesztés melléklete: pályázati kiírás

……./2020 (VIII. 7.) Képviselő-testületi határozat
1.) A belügyminiszter pályázatot hirdet – az államháztartásért felelős miniszter egyetértésével - a Magyarország 2020. évi központi költségvetéséről szóló 2019. évi LXXI. törvény 3. melléklet 1. 8. pontjában foglaltak szerint a települési önkormányzatok szociális célú tüzelőanyag vásárlásához kapcsolódó támogatásra. 
A pályázati kiírás 5/b pontja alapján Nagylózs Község Önkormányzatának Képviselő-testülete úgy határoz, hogy a település pályázatot nyújt be kemény lombos szociális tűzifa igénylésére.
2.) A Képviselő-testület felhatalmazza a polgármestert,  hogy az önkormányzat 2019. évi átlagos közfoglalkoztatási létszám adatának, illetve a 2018. évi aktív korúak ellátásban részesülők száma, továbbá a 2018. évi rendszeres gyermekvédelmi kedvezményre jogosultak száma (ezen érték harmada) illetve a 2020. január 1-jei lakosságszámból  a 80 év feletti korcsoportos adat (létszám adat fele) együttes száma alapján a maximálisan igényelhető 112 erdei m3mennyiség ismeretében - figyelemmel helyi lakosság szociális helyzetére - 112 erdei m3 keménylombos tűzifa iránt nyújtsa be pályázatát.
3.) A Képviselő-testület nyilatkozik arról, hogy a szociális célú tűzifában részesülőtől ellenszolgáltatást nem kér, és vállalja a tüzelőanyag szállításából, - ideértve a rászorulókhoz való eljuttatást is - származó költségeket, valamint a pályázati kiírás 6. pontjának a.)-d.) pontjában foglaltak teljesítését.

4.) Nagylózs Község Önkormányzata a pályázati kiírás 5/c pontja alapján biztosítja a pályázat benyújtásához szükséges önerőt, melynek összege 142.240.-Ft.

 Felelős: Marton Árpád - polgármester


 
   Olaszyné Fülöp Anita - aljegyző

Határidő: 2020. augusztus 31.

7. napirendi pont
Tárgy: Iskolakezdési támogatás

Nagylózs Község Önkormányzata Képviselő-testületének5/2018. (VIII.30.) önkormányzati rendelete a települési támogatásról és az egyéb szociális ellátásokról napirendi ponthoz kapcsolódó szakaszai: 

„Tankönyvtámogatás
11 .§

(1) Tankönyvtámogatásban részesülnek az éves költségvetésben meghatározott pénzügyi keretek között, azon általános és középiskolai tanulók, akik Nagylózs településen lakóhellyel rendelkeznek, s a jogszabályokban meghatározottak szerint tankönyvtámogatásra nem jogosultak, egyéb módon tankönyvtámogatásban nem részesülnek.

(2) Tankönyvtámogatásban részesülhet, akinek a családjában az egy főre eső jövedelem 

nem haladja meg az öregségi nyugdíjminimum mindenkori legkisebb összegének ötszörösét.

(3) A tankönyvtámogatás iránti kérelmet az önkormányzat hivatala által készítettnyomtatványon kell benyújtani.

(4) A tankönyvtámogatás adott tanévre vonatkozó összegét a képviselő-testület határozatban állapítja meg.

(5) A támogatás megállapítására a polgármester jogosult.

Iskolakezdési támogatás

12. §

(1) Iskolakezdési támogatásban részesülnek az éves költségvetésben meghatározott pénzügyi keretek között azon általános és középiskolás tanulmányokat folytatók, akik Nagylózs településen bejelentett lakóhellyel rendelkeznek.

(2) Iskolakezdési támogatásban részesülhet, akinek a családjában az egy főre eső jövedelem nem haladja meg az öregségi nyugdíjminimum mindenkori legkisebb összegének ötszörösét.

(3) Az iskolakezdési támogatás iránti kérelmet az önkormányzat hivatala által készített nyomtatványon kell benyújtani.

(4) A iskolakezdési támogatás összege 6000 Ft.
Nagylózs, 2020. augusztus 6.







               Olaszyné Fülöp Anita

